Rasmus Jarlov (KF), 2011-04-28:
Jeg har venligst fået udlånt SF's plads i ordførerrækken.
Grunden til, at jeg står her, er, at vores landbrugsordfører, hr. Tage Leegaard, ikke kan være til stede.
Danmark har i al historisk tid været afhængig af en stor produktion og eksport af landbrugsvarer.
Landbrugets rolle som leverandører af fødevarer til både hjemmemarkedet og eksportmarkederne er en af hovedhjørnestenene i dansk økonomi og har været fundamental i udviklingen af vores samfund.
I dag eksporterer danske fødevareproducenter for 60 mia. kr., og 150.000 mennesker har deres daglige virke ved at arbejde i både primær og sekundær produktion.
Det er fakta, som ikke er til at komme uden om.
Det er fakta, som gør, at vi selvfølgelig skal forholde os til landbrugets rolle i samfundet.
I Det Konservative Folkeparti ser vi landbruget som en naturlig og afgørende brik i samfundet, og vi er også af den opfattelse, at landbruget bør forholde sig til de ønsker, krav og forventninger, som resten af samfundet stiller til landbruget.
De forventninger er høje.
Det fremtidige landbrugserhverv skal levere rigeligt med fødevarer af høj kvalitet, det skal producere animalske produkter med høj sundhed og god dyrevelfærd, og det skal spille en aktiv rolle med at pleje og genskabe den natur, som vi ønsker at aflevere til de næste generationer.
Alle disse krav og ønsker stiller selvfølgelig krav til fødevareerhvervet, som midt i en omstillingsproces slås med en stor gældsbyrde, som gør det vanskeligt at skaffe de ressourcer, det kræver at leve op til omverdenens krav.
Regeringen har ikke siddet på hænderne i denne proces.
Sidste år blev der vedtaget en liberalisering af landbrugsloven, som ud over at lette adgangen til risikovillig kapital gjorde det lettere at skaffe sig tillægsjord samt fjernede kravet om en sammenhæng mellem dyrehold og jord.
Der blev sidste år vedtaget en veterinærlov, som i den grad fokuserer på sundhed og velfærd i den enkelte besætning, og endvidere er der fokus på at sænke dødeligheden i svinebesætninger.
Med »Grøn Vækst« er der for alvor sat skub i arbejdet med at sænke erhvervets udledning af fosfor og kvælstof til vandmiljøet.
Endvidere er der med »Grøn Vækst« sat gang i landbrugets rolle som energileverandør.
Der skal fremover satses meget målbevidst på at udnytte det potentiale, der ligger i at udnytte affaldsprodukter til el og varme og måske bioætanol, ligesom der bør satses på dyrkning af energiafgrøder.
Med »Grøn Vækst« bliver der også sat gang i at satse på dansk madkultur, som vil blive eksponeret via det arbejde, der skal udføres i det madeksperimentarium, som nu er i gang i Hirtshals og Roskilde.
Konservative lægger stor vægt på landbrugets ansvar som naturforvalter.
Ved sidste års finanslovforlig fik vi afsat midler til naturpleje som driftsgren, så de barrierer og udfordringer, der er ved at pleje og genskabe natur, kan blive belyst.
Det må stå klart, at hvis vi ønsker mere natur, må vi også honorere indsatsen.
Dialog og forståelse er også her vejen frem, ikke bare gold kritik af landbruget.
Under arbejdet med revisionen af planloven er det lykkedes at få sat et arbejde i gang med at lave en overordnet landskabsplan, som kan definere, hvad vi fremadrettet vil med vores landskabs- og naturværdier.
Vi vil have klarhed over, hvor landbruget trygt kan investere, så man undgår en evindelig konfrontation over, hvem der må være hvor.
Det Konservative Folkeparti støtter op om et bæredygtigt landbrug, også med de muligheder, der vil være, og de krav, der fremadrettet vil blive stillet.
Det siger sig selv, at vi selvfølgelig støtter det forslag til vedtagelse, som vi selv har fremsat i fællesskab med Venstre, Dansk Folkeparti og Kristendemokraterne.